Brink-gesin se ongeluk: Lise kan kinders se gedenkdiens bywoonDr Brink en sy vrou, Lise en hul kinders. Links onder is Rachel, baba Daniël, André, Johann en agter hom Mieke. Danie Brink het Donderdag bevestig sy vrou Lise kan Sondag hul twee kinders, André (13) en Rachel (8), se gedenkdiens bywoon. Lise, wat steeds in die hospitaal behandel word ná die gesin se motorongeluk op 16 Desember, het die afgelope Sondag vir die eerste keer eers gehoor van André en Rachel se afsterwe. Volgens Danie het die mediese span by Unitas gister amptelik hul goedkeuring gegee. “Ons is so dankbaar vir dít wat selfs net ŉ week gelede onmoontlik gelyk het. Baie dankie aan elkeen wat gereeld aan haar dink en vir haar bid.” Maroela Media het vroeër berig Danie, uitvoerende direkteur van Solidariteit Helpende Hand, Lise en hul vyf kinders was verlede jaar op 16 Desember in ŉ ernstige motorongeluk betrokke. André en Rachel is in die ongeluk dood terwyl Lise kritieke beserings opgedoen het. ŉ Deel van haar linkerbeen is geamputeer. Intussen het Ernst Vorster, woordvoerder van Solidariteit Helpende Hand, die publiek uitgenooi om ook die gedenkdiens Sondag in Pretoria by te woon. “Ons ontvang talle versoeke vanuit die publiek om die gedenkdiens vir André en Rachel by te woon,” het hy gesê. “Ons bevestig dan graag hiermee dat Danie sy wens uitgespreek het om deur die gedenkdiens troos te bied aan almal wat hul gebede en gedagtes in die moeilike tyd aan die familie gewy het en dat u welkom is om die diens by te woon.” Vorster het die publiek versoek om die volgende skakel te besoek om hul bywoning te bevestig: klik hier om jou bywoning te bevestig “Die kerk se fasiliteite kan ongeveer 3 500 mense akkommodeer en daar is genoegsame parkering,” het hy bygevoeg. Dr. Jacobus de Koning van Danie se gemeente, die Antipas Gereformeerde Baptiste Kerk, neem die diens waar en sal preek uit Efesiërs 1. Die diens sal ook regstreeks gebeeldsend word vanaf Solidariteit Helpende Hand se YouTube-kanaal en Facebook-blad, sowel as op ŉ spesiale Facebook-groep wat vir die gesin opgestel is en van Maroela Media se Facebook-blad af. Besonderhede van die gedenkdiens: Plek: Ouditorium van die Hatfield Christian Church (HCC) Adres: January Masilelarylaan (voorheen Generaal Louis Botha) 551, Pretoria Datum: Sondag, 22 Januarie 2017 Tyd: 14:30 RSVP: Klik hier om jou teenwoordigheid en getalle te bevestig Lees alle vorige berigte oor die Brink-gesin op Maroela Media.